title: Регламент за изпълнение (ЕС) № 668/2014 на Комисията от 13 юни 2014 година за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

text:
               19.6.2014

               BG

               Официален вестник на Европейския съюз

               L 179/36

         РЕГЛАМЕНТ ЗА ИЗПЪЛНЕНИЕ (ЕС) № 668/2014 НА КОМИСИЯТА
   от 13 юни 2014 година
   за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 7, параграф 2, втора алинея, член 11, параграф 3, член 12, параграф 7, втора алинея, член 19, параграф 2, втора алинея, член 22, параграф 2, член 23, параграф 4, втора алинея, член 44, параграф 3, член 49, параграф 7, втора алинея, член 51, параграф 6, втора алинея, член 53, параграф 3, втора алинея и член 54, параграф 2, втора алинея от него,
   като има предвид, че:

               (1)

               С Регламент (ЕС) № 1151/2012 бяха отменени и заменени Регламент (ЕО) № 509/2006 на Съвета от 20 март 2006 г. относно селскостопански и хранителни продукти с традиционно специфичен характер (2) и Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (3). С Регламент (ЕС) № 1151/2012 Комисията се оправомощава да приема делегирани актове и актове за изпълнение. С цел да се осигури гладкото функциониране на схемите за качество на селскостопанските продукти и храни в новата правна рамка, следва да бъдат приети някои правила чрез такива актове. Новите правила следва да заменят правилата за прилагане от Регламент (ЕО) № 1898/2006 на Комисията от 14 декември 2006 г. за определяне на подробни правила за прилагане на Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни (4) и Регламент (ЕО) № 1216/2007 на Комисията от 18 октомври 2007 г. за приемане на подробни правила за прилагането на Регламент (ЕО) № 509/2006 на Съвета относно селскостопански и хранителни продукти с традиционно специфичен характер (5). Посочените регламенти се отменят с Делегиран регламент (ЕС) № 664/2014 на Комисията от 18 декември 2013 г. за допълване на Регламент (ЕС) № 1151/2012 на Европейския парламент и на Съвета по отношение на определянето на символите на Съюза за защитени наименования за произход, защитени географски указания и храни с традиционно специфичен характер, както и по отношение на определени правила за снабдяване, някои процедурни правила и някои допълнителни преходни разпоредби (6).

               (2)

               Следва да бъдат установени специфични правила относно използването на букви от различни азбуки за изписване на защитено наименование за произход, защитено географско указание и храна с традиционно специфичен характер и преводите на обозначението, придружаващо храна с традиционно специфичен характер, за да могат операторите и потребителите във всички държави членки да четат и разбират тези наименования и обозначения.

               (3)

               Географският район на защитените наименования за произход и защитените географски указания следва да бъде определен подробно, прецизно и еднозначно в спецификацията на продукта, за да могат производителите, компетентните органи и контролните органи да действат въз основа на сигурна и надеждна база.

               (4)

               Следва да бъде установено задължение да се включват подробни правила относно произхода и качеството на фуража в продуктовите спецификации на продуктите с животински произход, чиито наименования са регистрирани като защитени наименования за произход, с цел да се гарантира еднородно качество на продукта и да се хармонизира начинът на формулиране на тези правила.

               (5)

               Продуктовата спецификация на защитените наименования за произход и защитените географски указания следва да включва мерките, предприети с цел да се гарантира, че продуктът произхожда от определения географски район, както е посочено в член 7, параграф 1, буква г) от Регламент (ЕС) № 1151/2012. Тези мерки следва да бъдат ясни и подробни, за да могат да бъдат проследявани продуктът, суровините, фуражът и останалите елементи, идващи от определения географски район.

               (6)

               Що се отнася до заявленията за регистрация на наименование или одобрение на изменение, обхващащи отделни продукти, необходимо е да се определи в кои случаи продуктите с едно и също регистрирано наименование се считат за отделни продукти. С цел да не се допусне продуктите, които не отговарят на изискванията за наименования за произход и географски указания, посочени в член 5, параграфи 1 и 2 от Регламент (ЕС) № 1151/2012, да се предлагат на пазара с регистрирано наименование, следва да се доказва съответствие с изискванията за регистрация по отношение на всеки отделен продукт, включен в заявлението.

               (7)

               Опаковането на селскостопански продукт или храна или операциите, свързани с неговото/нейното представяне, като нарязване или настъргване, чието извършване е ограничено само в рамките на определен географски район, представляват ограничение на свободното движение на стоки и свободата на предоставяне на услуги. В светлината на съдебната практика на Съда на Европейския съюз подобни ограничения могат да бъдат налагани само ако са необходими, пропорционални и са в състояние да поддържат репутацията на географското указание или наименованието за произход. Както е посочено в член 7, параграф 1, буква д) от Регламент (ЕС) № 1151/2012, за такива ограничения трябва да се представят специфични за продукта основания.

               (8)

               С оглед на гладкото функциониране на системата следва да бъдат определени процедурите по отношение на заявленията, възраженията, измененията и заличаванията.

               (9)

               С цел да се гарантират единни и ефикасни процедури, следва да бъдат осигурени образци във връзка със заявленията, възраженията, измененията и заличаванията, както и образци във връзка с публикуването на единни документи за наименованията, регистрирани преди 31 март 2006 г.

               (10)

               В интерес на правната сигурност следва да бъдат ясно посочени критериите за определяне на датата на подаване на заявлението за регистрация и датата на подаване на заявлението за изменение.

               (11)

               С оглед на постигането на по-рационализиран процес и за нуждите на стандартизацията следва да бъде определено ограничение на дължината на единните документи.

               (12)

               За нуждите на стандартизацията следва да бъдат приети специфични правила относно описанието на продукта и на метода на производство. С цел да се осигури лесно и бързо разглеждане на заявленията за регистрация на наименование или за одобрение на изменение, описанието на продукта и на метода на производство следва да съдържа само значими и сравними елементи. Следва да се избягват повторенията, подразбиращите се изисквания и излишните части.

               (13)

               В интерес на правната сигурност следва да бъдат определени срокове във връзка с процедурата по предявяване на възражения и да бъдат установени критерии за определяне на датите, от които започват да текат тези срокове.

               (14)

               С оглед на прозрачността информацията, свързана със заявленията за изменение и исканията за заличаване, която подлежи на публикуване в съответствие с член 50, параграф 2 от Регламент (ЕС) № 1151/2012, следва да е изчерпателна.

               (15)

               За целите на рационализирането и опростяването електронната форма следва да е единственият допустим начин за комуникация за предаването на заявления, информация и документи.

               (16)

               Следва да бъдат определени правила по отношение на използването на символи и означения върху продуктите, предлагани на пазара със защитени наименования за произход, защитени географски указания или храни с традиционно специфичен характер, включително по отношение на подходящите езикови версии, които следва да се използват.

               (17)

               Следва да се уточнят правилата по отношение на използването на регистрирани наименования във връзка със символите, означенията или съответните съкращения, посочени в член 12, параграфи 3 и 6 и член 23, параграф 3 от Регламент (ЕС) № 1151/2012.

               (18)

               С цел да се гарантира еднаква закрила на означенията, съкращенията и символите и да се повиши осведомеността на обществото относно съюзните схеми за качество, следва да бъдат установени правила относно използването на означения, съкращения и символи в медиите или върху рекламни носители във връзка с продуктите, произвеждани в съответствие със съответната схема за качество.

               (19)

               С цел да се осигури прозрачност и правна сигурност, следва да бъдат приети правила относно съдържанието и формата на регистъра на защитените наименования за произход, защитените географски указания и храните с традиционно специфичен характер.

               (20)

               Мерките, предвидени в настоящия регламент, са в съответствие със становището на Комитета по политиката за качество на селскостопанските продукти,

         ПРИЕ НАСТОЯЩИЯ РЕГЛАМЕНТ:
   Член 1
   Специфични правила по отношение на наименованието
   1.   Наименованието на защитено наименование за произход, защитено географско указание или храна с традиционно специфичен характер се регистрира на оригиналната му азбука. Когато оригиналната азбука не е латиница, заедно с наименованието на оригиналната му азбука се регистрира и транскрипция на латиница.
   2.   Когато наименованието на храна с традиционно специфичен характер се придружава от обозначението, посочено в член 18, параграф 3 от Регламент (ЕС) № 1151/2012, и посоченото обозначение трябва да се преведе на другите официални езици, тези преводи се включват в спецификацията на продукта.
   Член 2
   Определяне на географския район
   По отношение на защитените наименования за произход и защитените географски указания географският район се определя прецизно и еднозначно, като се посочват, доколкото е възможно, физически или административни граници.
   Член 3
   Специфични правила относно фуража
   Продуктовата спецификация на продукт с животински произход, чието наименование е регистрирано като защитено наименование за произход, съдържа подробни правила относно произхода и качеството на фуража.
   Член 4
   Доказателство за произход
   1.   В продуктовата спецификация на защитено наименование за произход или защитено географско указание се посочват процедурите, които операторите трябва да прилагат по отношение на доказателството за произход на продукта, суровините, фуража и други елементи, за които съгласно продуктовата спецификация се изисква да идват от определения географски район.
   2.   Операторите трябва да могат да посочат:

               а)

               доставчика, количеството и произхода на всички получени партиди суровини и/или продукти;

               б)

               получателя, количеството и местоназначението на доставяните продукти;

               в)

               съответствието между всяка входяща партида, посочена в буква а), и всяка изходяща партида, посочена в буква б).

         Член 5
   Описание на няколко отделни продукта
   Когато в заявлението за регистрация на наименование или за одобрение на изменение се описват няколко отделни продукта, които имат право да използват въпросното наименование, съответствието с изискванията за регистрация се доказва поотделно за всеки от тези продукти.
   За целите на настоящия член „отделни продукти“ означава продукти, които, въпреки че използват едно и също регистрирано наименование, се разграничават, когато бъдат пуснати на пазара, или се считат за различни продукти от потребителите.
   Член 6
   Процедурни изисквания по отношение на заявленията за регистрация
   1.   В единния документ на защитено наименование за произход или защитено географско указание, посочен в член 8, параграф 1, буква в) от Регламент (ЕС) № 1151/2012, се включва информацията, изисквана в приложение I към настоящия регламент. Единният документ се изготвя в съответствие с формуляра, предвиден в посоченото приложение. Единният документ е кратък и не надхвърля 2500 думи, освен в надлежно обосновани случаи.
   Препратката към публикуваната спецификация на продукта, включена в единния документ, препраща към текста на предлаганата продуктова спецификация.
   2.   В продуктовата спецификация на храна с традиционно специфичен характер, посочена в член 19 от Регламент (ЕС) № 1151/2012, се включва информацията, изисквана в приложение II към настоящия регламент. Продуктовата спецификация се изготвя в съответствие с формуляра, предвиден в посоченото приложение.
   3.   Датата на подаване на заявлението е датата, на която заявлението бъде доставено по електронен път на Комисията. Комисията изпраща потвърждение за получаването.
   Член 7
   Специфични правила по отношение на описанието на продукта и метода на производство
   1.   Единният документ за заявление за регистрация на защитено наименование за произход или защитено географско указание, посочен в член 8, параграф 1, буква в) от Регламент (ЕС) № 1151/2012, идентифицира продукта с помощта на определения и стандарти, използвани обичайно за този продукт.
   Описанието на продукта е съсредоточено върху спецификата на продукта с подлежащо на регистрация наименование, като се използват единици за измерване и общи или технически елементи за сравнение, без да се включват технически характеристики, присъщи на всички продукти от този вид, и свързаните с тях задължителни законови изисквания, приложими към всички продукти от този вид.
   2.   В описанието на продукта за храна с традиционно специфичен характер, посочено в член 19, параграф 1, буква б) от Регламент (ЕС) № 1151/2012, се посочват само характеристиките, необходими за идентифициране на продукта, и специфичните му характеристики. В описанието не се повтарят общи задължения, и по-специално технически характеристики, присъщи на всички продукти от този вид, и свързаните с тях задължителни законови изисквания.
   Описанието на метода на производство, посочено в член 19, параграф 1, буква в) от Регламент (ЕС) № 1151/2012, включва само действащия метод на производство. Историческите практики се включват само ако продължават да се прилагат. Описва се само методът, необходим за получаване на конкретния продукт, по начин, който дава възможност продуктът да бъде възпроизведен навсякъде.
   Ключовите елементи, доказващи традиционния характер на продукта, включват основните елементи, които са останали непроменени, с точни и добре установени препратки.
   Член 8
   Съвместни заявления
   Съвместното заявление, посочено в член 49, параграф 1 от Регламент (ЕС) № 1151/2012, се подава до Комисията от заинтересована държава членка или от група заявител в заинтересована трета държава, пряко или чрез органите на третата държава. В него се включва декларацията от всички заинтересовани държави членки, посочена в член 8, параграф 2, буква в) или в член 20, параграф 2, буква б) от Регламент (ЕС) № 1151/2012. Изискванията, предвидени в членове 8 и 20 от Регламент (ЕС) № 1151/2012, трябва да бъдат изпълнени във всички заинтересовани държави членки и трети държави.
   Член 9
   Процедурни правила по отношение на възраженията
   1.   За целите на член 51, параграф 2 от Регламент (ЕС) № 1151/2012 се изготвя мотивирано възражение в съответствие с формуляра, съдържащ се в приложение III към настоящия регламент.
   2.   Тримесечният период, посочен в член 51, параграф 3, първа алинея от Регламент (ЕС) № 1151/2012, започва да тече от датата, на която бъде доставена по електронен път поканата до заинтересованите страни да постигнат съгласие помежду си.
   3.   Уведомлението, посочено в член 5 от Делегиран регламент (ЕС) № 664/2014 и съобщаването на информацията, която трябва да се изпрати на Комисията съгласно член 51, параграф 3, втора алинея от Регламент (ЕС) № 1151/2012, се извършват в срок от един месец от приключването на консултациите в съответствие с формуляра, съдържащ се в приложение IV към настоящия регламент.
   Член 10
   Процедурни изисквания по отношение на измененията в продуктовата спецификация
   1.   Заявленията за одобрение на изменение, което не е несъществено, в продуктовата спецификация на защитени наименования за произход и защитени географски указания се изготвят в съответствие с формуляра, съдържащ се в приложение V. Тези заявления се попълват в съответствие с изискванията, предвидени в член 8 от Регламент (ЕС) № 1151/2012. Измененият единен документ се изготвя в съответствие с формуляра, съдържащ се в приложение I към настоящия регламент. Препратката към публикуваната спецификация на продукта в изменения единен документ препраща към актуализирания текст на предлаганата продуктова спецификация.
   Заявленията за одобрение на изменение, което не е несъществено, в продуктовата спецификация на храни с традиционно специфичен характер се изготвят в съответствие с формуляра, съдържащ се в приложение VI към настоящия регламент. Тези заявления се попълват в съответствие с изискванията, предвидени в член 20 от Регламент (ЕС) № 1151/2012. Изменената продуктова спецификация се изготвя в съответствие с формуляра, съдържащ се в приложение II към настоящия регламент.
   Информацията, която подлежи на публикуване в съответствие с член 50, параграф 2 от Регламент (ЕС) № 1151/2012, съдържа надлежно попълненото заявление, посочено в първа и втора алинея от настоящия параграф.
   2.   Заявленията за одобрение на несъществено изменение, посочени в член 53, параграф 2, втора алинея от Регламент (ЕС) № 1151/2012, се изготвят в съответствие с формуляра, съдържащ се в приложение VII към настоящия регламент.
   Заявленията за одобрение на несъществено изменение по отношение на защитени наименования за произход или защитени географски указания се придружават от актуализирания единен документ, ако е изменен, който се изготвя в съответствие с формуляра, съдържащ се в приложение I. Препратката към публикуваната спецификация на продукта в изменения единен документ препраща към актуализирания текст на предлаганата продуктова спецификация.
   За заявления, произхождащи от Съюза, държавите членки включват декларация, че считат заявлението за отговарящо на условията на Регламент (ЕС) № 1151/2012 и на приетите съгласно него разпоредби, и препратка към публикуваната актуализирана спецификация на продукта. За заявления, произхождащи от трети държави, заинтересованата група или органите на третата държава прилагат актуализираната спецификация на продукта. Заявленията за несъществено изменение в случаите, посочени в член 6, параграф 2, пета алинея от Делегиран регламент (ЕС) № 664/2014, включват препратка към публикуваната актуализирана спецификация на продукта, когато заявленията произхождат от държавите членки, и актуализираната спецификация на продукта — когато заявленията произхождат от трети държави.
   Заявленията за одобрение на несъществено изменение по отношение на храни с традиционно специфичен характер се придружават от актуализираната спецификация на продукта, изготвена в съответствие с формуляра, съдържащ се в приложение II. Държавите членки включват декларация, че считат заявлението за отговарящо на условията на Регламент (ЕС) № 1151/2012 и на приетите съгласно него разпоредби.
   Информацията, която подлежи на публикуване в съответствие с член 53, параграф 2, втора алинея от Регламент (ЕС) № 1151/2012, съдържа надлежно попълненото заявление, посочено в първа алинея от настоящия параграф.
   3.   Адресираното до Комисията съобщение за временно изменение, посочено в член 6, параграф 3, втора алинея от Делегиран регламент (ЕС) № 664/2014, се изготвя в съответствие с формуляра, съдържащ се в приложение VIII към настоящия регламент. То се придружава от документите, предвидени в член 6, параграф 3, втора алинея от Делегиран регламент (ЕС) № 664/2014.
   4.   Датата на подаване на заявлението за изменение е датата, на която заявлението бъде доставено по електронен път на Комисията. Комисията изпраща потвърждение за получаването.
   Член 11
   Заличаване
   1.   Искането за заличаване на регистрация съгласно член 54, параграф 1 от Регламент (ЕС) № 1151/2012 се изготвя в съответствие с формуляра, съдържащ се в приложение IX към настоящия регламент.
   Исканията за заличаване се придружават от декларацията, посочена в член 8, параграф 2, буква в) или член 20, параграф 2, буква б) от Регламент (ЕС) № 1151/2012.
   2.   Информацията, която подлежи на публикуване съгласно член 50, параграф 2 от Регламент (ЕС) № 1151/2012, съдържа надлежно попълненото искане за заличаване, посочено в параграф 1, първа алинея от настоящия член.
   Член 12
   Начин на подаване
   Заявленията, информацията и документите, подавани до Комисията съгласно членове 6, 8, 9, 10, 11 и 15, са в електронна форма.
   Член 13
   Използване на символи и означения
   1.   Символите на Съюза, посочени в член 12, параграф 2 и член 23, параграф 2 от Регламент (ЕС) № 1151/2012 и определени с член 2 от Делегиран регламент (ЕС) № 664/2014, се възпроизвеждат, както е посочено в приложение X към настоящия регламент.
   2.   Означенията „ЗАЩИТЕНО НАИМЕНОВАНИЕ ЗА ПРОИЗХОД“, „ЗАЩИТЕНО ГЕОГРАФСКО УКАЗАНИЕ“ и „ХРАНА С ТРАДИЦИОННО СПЕЦИФИЧЕН ХАРАКТЕР“ в рамките на символа могат да се използват на всеки един от официалните езици на Съюза, както е посочено в приложение X към настоящия регламент.
   3.   Когато символите, означенията или съответните съкращения на Съюза, посочени в членове 12 и 23 от Регламент (ЕС) № 1151/2012, са изобразени върху етикета на продукт, те се придружават от регистрираното наименование.
   4.   Означенията, съкращенията и символите могат да се използват в съответствие с член 44, параграф 1 от Регламент (ЕС) № 1151/2012 в медиите или върху рекламни носители с цел разпространение на схемата за качество или реклама на регистрираните наименования.
   5.   Продуктите, пуснати на пазара преди влизането в сила на настоящия регламент, които не отговарят на изискванията на параграфи 1 и 2, могат да продължат да се продават до изчерпване на складовите наличности.
   Член 14
   Регистър на защитените наименования за произход и защитените географски указания и Регистър на храните с традиционно специфичен характер
   1.   При влизането в сила на правен акт за регистриране на защитено наименование за произход или защитено географско указание Комисията вписва следните данни в Регистъра на защитените наименования за произход и защитените географски указания, посочен в член 11, параграф 1 от Регламент (ЕС) № 1151/2012:

               а)

               регистрираното наименование (или наименования) на продукта;

               б)

               класа на продукта, посочен в приложение ХI към настоящия регламент;

               в)

               номера на правния акт, с който се регистрира наименованието;

               г)

               информация за това, че наименованието е защитено като географско указание или като наименование за произход;

               д)

               името на държавата/държавите на произход.

         2.   При влизането в сила на правен акт за регистриране на храна с традиционно специфичен характер Комисията вписва следните данни в Регистъра на храните с традиционно специфичен характер, посочен в член 22, параграф 1 от Регламент (ЕС) № 1151/2012:

               а)

               регистрираното наименование (или наименования) на продукта;

               б)

               класа на продукта, посочен в приложение ХI към настоящия регламент;

               в)

               номера на правния акт, с който се регистрира наименованието;

               г)

               името на държавата/държавите на групата/групите, които са подали заявлението;

               д)

               информация за това дали в решението относно регистрацията се предвижда наименованието на храната с традиционно специфичен характер да се придружава от обозначението, посочено в член 18, параграф 3 от Регламент (ЕС) № 1151/2012;

               е)

               само за заявленията, получени преди влизането в сила на Регламент (ЕС) № 1151/2012 — информация дали регистрацията е без запазване на наименованието.

         3.   Когато Комисията одобри изменение в спецификацията на продукта, включващо промяна в информацията, вписана в регистрите, Комисията заличава първоначалните данни и вписва новите данни, считано от влизането в сила на решението за одобрение на изменението.
   4.   При влизането в сила на заличаване Комисията заличава наименованието от съответния регистър.
   Член 15
   Преходни разпоредби
   Искането за публикуване на единния документ, подадено от държава членка съгласно член 8, параграф 1 от Делегиран регламент (ЕС) № 664/2014, по отношение на защитено наименование за произход или защитено географско указание, регистрирано преди 31 март 2006 г., се изготвя в съответствие с формуляра, съдържащ се в приложение I към настоящия регламент.
   Член 16
   Влизане в сила и прилагане
   Настоящият регламент влиза в сила на третия ден след деня на публикуването му в Официален вестник на Европейския съюз.

   Член 9, параграф 1 се прилага само за процедурите по възражение, за които тримесечният срок, установен в член 51, параграф 1, първа алинея от Регламент (ЕС) № 1151/2012, не е започнал да тече към датата на влизане в сила на настоящия регламент.
   Член 9, параграф 3 се прилага само за процедурите по възражение, за които тримесечният срок, установен в член 51, параграф 1, първа алинея от Регламент (ЕС) № 1151/2012, не е изтекъл към датата на влизане в сила на настоящия регламент.
   Точка 2, първо изречение от приложение X се прилага от 1 януари 2016 г., без да се засягат продуктите, които вече са пуснати на пазара преди посочената дата.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 юни 2014 година.

            За Комисията

            Председател

         José Manuel BARROSO

      (1)  ОВ L 343, 14.12.2012 г., стр. 1.

      (2)  ОВ L 93, 31.3.2006 г., стр. 1.

      (3)  ОВ L 93, 31.3.2006 г., стр. 12.

      (4)  ОВ L 369, 23.12.2006 г., стр. 1.

      (5)  ОВ L 275, 19.10.2007 г., стр. 3.

      (6)  Вж. страница 17 от настоящия брой на Официален вестник.

      ПРИЛОЖЕНИЕ I
      ЕДИНЕН ДОКУМЕНТ
      [Вписва се наименованието, както е посочено в точка 1 по-долу:] „…“
      ЕС №: [за използване само в ЕС]

                  [Отбележете избраното с „X“:]

                              ☐

                              ЗНП

                              ☐

                              ЗГУ

            1.   Наименование/наименования [на ЗНП или ЗГУ]

      [впишете наименованието, предлагано за регистрация, или — в случай на заявление за одобрение на изменение на продуктова спецификация или искане за публикуване съгласно член 15 от настоящия регламент — регистрираното наименование]
      2.   Държава членка или трета държава

      …
      3.   Описание на селскостопанския продукт или храната

      3.1.   Вид продукт [посочен в приложение ХI]

      …
      3.2.   Описание на продукта, за който се отнася наименованието в точка 1

      [Основни елементи, посочени в член 7, параграф 1, буква б) от Регламент (ЕС) № 1151/2012. За идентифициране на продукта използвайте определенията и стандартите, използвани обичайно за този продукт. В описанието на продукта се съсредоточете върху неговата специфика, като използвате единици за измерване и общи или технически елементи за сравнение, без да включвате технически характеристики, присъщи на всички продукти от този вид и свързаните с тях задължителни законови изисквания, приложими към всички продукти от този вид (член 7, параграф 1 от настоящия регламент).]
      3.3.   Фуражи (само за продукти от животински произход) и суровини (само за преработени продукти)

      [За ЗНП: представете потвърждение, че фуражите и суровините произхождат от района. В случай че фуражите или суровините произхождат от места извън района, представете подробно описание на тези изключения и посочете основанията. Тези изключения трябва да бъдат в съответствие с правилата, приети съгласно член 5, параграф 4 от Регламент (ЕС) № 1151/2012.
      За ЗГУ: Посочете всички изисквания по отношение на качеството или ограничения по отношение на произхода на суровините. Посочете основанията за такива ограничения. Тези изключения трябва да бъдат в съответствие с правилата, приети съгласно член 5, параграф 4 от Регламент (ЕС) № 1151/2012, и да бъдат обосновани от гледна точка на връзката, посочена в член 7, параграф 1, буква е) от същия регламент.]
      …
      3.4.   Специфични етапи на производството, които трябва да бъдат осъществени в определения географски район

      [Посочете основанията за евентуални ограничения или дерогации.]
      …
      3.5.   Специфични правила за рязане, настъргване, опаковане и др. на продукта, за който се отнася регистрираното наименование

      [Ако няма такива, се оставя празно. Посочете специфичните за продукта основания за евентуални ограничения.]
      …
      3.6.   Специфични правила за етикетиране на продукта, за който се отнася регистрираното наименование

      [Ако няма такива, се оставя празно. Посочете основанията за евентуални ограничения.]
      …
      4.   Кратко определение на географския район

      [Когато е уместно, включете карта на района]
      …
      5.   Връзка с географския район

      [За ЗНП: причинно-следствена връзка между качеството или характеристиките на продукта и географската среда, с присъщите ѝ природни и човешки фактори, включително, когато е уместно, елементи от описанието на продукта или метода на производство за обосновка на връзката.
      За ЗГУ: причинно-следствена връзка между географския произход и, когато е уместно, определено качество, репутацията или други характеристики на продукта.
      Посочете изрично на кои от дадените фактори (репутация, определено качество, друга характеристика на продукта) се основава причинно-следствената връзка и представете информация само за значимите фактори, включително, когато е уместно, елементи от описанието на продукта или метода на производство за обосновка на връзката.]

         Препратка към публикуваната спецификация на продукта

      (член 6, параграф 1, втора алинея от настоящия регламент)
      …

      ПРИЛОЖЕНИЕ II
      ПРОДУКТОВА СПЕЦИФИКАЦИЯ НА ХРАНА С ТРАДИЦИОННО СПЕЦИФИЧЕН ХАРАКТЕР
      [Вписва се наименованието, както е посочено в точка 1 по-долу:] „“
      ЕС №: [за използване само в ЕС]
      Държава членка или трета държава „“
      1.   Наименование/наименования за регистрация

      …
      2.   Вид продукт [както е в приложение ХI]

      …
      3.   Основания за регистрация

      3.1.   Продуктът:

                  ☐

                  е резултат от начин на производство, преработка или състав, които съответстват на традиционна практика за този продукт или тази храна

                  ☐

                  е произведен (произведена) от суровини или съставки, които традиционно се използват за него (нея).

            [Представете обяснение]
      3.2.   Наименованието:

                  ☐

                  е било използвано традиционно за този специфичен продукт

                  ☐

                  е означение за традиционния характер или специфичния характер на продукта

            [Представете обяснение]
      4.   Описание

      4.1.   Описание на продукта, за който се отнася наименованието по точка 1, включително неговите основни физични, химични, микробиологични или органолептични характеристики, които показват неговия специфичен характер (член 7, параграф 2 от настоящия регламент)

      …
      4.2.   Описание на начина на производство на продукта, за който се отнася наименованието по точка 1, който трябва да спазват производителите, включително, при необходимост, естеството и характеристиките на използваните суровини или съставки, както и метода, по който е приготвен продуктът (член 7, параграф 2 от настоящия регламент)

      …
      4.3.   Описание на основните елементи, които определят традиционния характер на продукта (член 7, параграф 2 от настоящия регламент)

      …

      ПРИЛОЖЕНИЕ III
      МОТИВИРАНО ВЪЗРАЖЕНИЕ

                  [Отбележете избраното с „X“:]

                              ☐

                              ЗНП

                              ☐

                              ЗГУ

                              ☐

                              ХТСХ

            1.   Наименование на продукта

      [съгласно публикацията в Официален вестник (ОВ)]
      …
      2.   Официална препратка

      [съгласно публикацията в Официален вестник (ОВ)]

            Номер на препратката:
          …

            Дата на публикацията в ОВ:
          …
      3.   Данни за контакт

                  Лице за контакт:

                  Обръщение (г-н, г-жа…): …

                  Име: …

            Група/организация/физическо лице:
          …

            или национален орган:

            Отдел:
          …

            Адрес:
          …

            Телефон:
          + …

            Електронна поща:
          …
      4.   Основания за възражението:

      За ЗНП ЗГУ:

                  ☐

                  Неспазване на условията, установени в член 5 и член 7, параграф 1 от Регламент (ЕС) № 1151/2012

                  ☐

                  Регистрацията на наименованието би била в противоречие с член 6, параграф 2 от Регламент (ЕС) № 1151/2012 (сорт растения или порода животни)

                  ☐

                  Регистрацията на наименованието би била в противоречие с член 6, параграф 3 от Регламент (ЕС) № 1151/2012 (наименованието е пълен или частичен омоним)

                  ☐

                  Регистрацията на наименованието би била в противоречие с член 6, параграф 4 от Регламент (ЕС) № 1151/2012 (съществуваща търговска марка)

                  ☐

                  Регистрацията би застрашила съществуването на наименования, търговски марки или продукти, посочени в член 10, параграф 1, буква в) от Регламент (ЕС) № 1151/2012

                  ☐

                  Наименованието, предложено за регистрация, е родово; необходимо е да се предоставят данни съгласно член 10, параграф 1, буква г) от Регламент (ЕС) № 1151/2012

            За ХТСХ:

                  ☐

                  Неспазване на условията, установени в член 18 от Регламент (ЕС) № 1151/2012

                  ☐

                  Регистрацията на наименованието би била несъвместима с условията на Регламент (ЕС) № 1151/2012 (член 21, параграф 1, буква а) от Регламент (ЕС) № 1151/2012).

                  ☐

                  Наименованието, предлагано за регистрация, е законно, известно и икономически значимо за сходни селскостопански продукти или храни (член 21, параграф 1, буква б) от Регламент (ЕС) № 1151/2012).

            5.   Подробности относно възражението

      Представете надлежно обосновани доводи и обосновка на възражението.
      Представете също така декларация, обосноваваща законния интерес на възразяващия, освен ако възражението е подадено от националните органи, в който случай не се изисква обосновка на законния интерес. Възражението трябва да е подписано и с поставена дата.

      ПРИЛОЖЕНИЕ IV
      УВЕДОМЛЕНИЕ ЗА ПРИКЛЮЧВАНЕ НА КОНСУЛТАЦИИТЕ В РАМКИТЕ НА ПРОЦЕДУРА ПО ВЪЗРАЖЕНИЯ

                  [Отбележете избраното с „X“:]

                              ☐

                              ЗНП

                              ☐

                              ЗГУ

                              ☐

                              ХТСХ

            1.   Наименование на продукта

      [съгласно публикацията в Официален вестник (ОВ)]
      2.   Официална препратка [съгласно публикацията в Официален вестник (ОВ)]

      Номер на препратката:
      Дата на публикацията в ОВ:
      3.   Резултат от консултациите

      3.1.   Постигнато бе споразумение със следното(ите) лице(а), подало(и) възражение:

      [приложете копия на писмата, от които е видно постигнатото споразумение, и всички обстоятелства, които са дали възможност да бъде постигнато споразумението (член 5 от Делегиран регламент (ЕС) № 664/2014)]
      3.2.   Не бе постигнато споразумение със следното(ите) лице(а), подало(и) възражение:

      [приложете информацията, посочена в член 51, параграф 3, втора алинея, последното изречение от Регламент (ЕС) № 1151/2012]
      4.   Спецификация на продукта и единен документ

      4.1.   Спецификацията на продукта е изменена:

                  … Да (1)

                  … Не

            4.2.   Единният документ е изменен (само за ЗНП и ЗГУ):

                  … Да (2)

                  … Не

            5.   Дата и подпис

      [Име]
      [Отдел/Организация]
      [Адрес]
      [Телефон: +]
      [Електронна поща:]

         (1)  Ако отговорът е „Да“, приложете описание на измененията и изменената спецификация на продукта

         (2)  Ако отговорът е „Да“, приложете копие на актуализирания документ

      ПРИЛОЖЕНИЕ V
      Заявление за одобрение на изменение, което не е несъществено, в продуктовата спецификация на защитени наименования за произход/защитени географски указания
      Заявление за одобрение на изменение в съответствие с член 53, параграф 2, първа алинея от Регламент (ЕС) № 1151/2012
      [Регистрирано наименование] „…“
      ЕС №: [за използване само в ЕС]

                  [Отбележете избраното с „X“:]

                              ☐

                              ЗНП

                              ☐

                              ЗГУ

            1.   Група заявител и законен интерес

      [Посочете наименование, адрес, телефонен номер и електронна поща на групата, която предлага изменението (за заявления от трети държави посочете също наименованието и адреса на органите или, ако са известни, наименованието и адреса на органите, упражняващи контрол за спазването на изискванията относно продуктовата спецификация). Представете също така декларация, обосноваваща законния интерес на групата заявител.]
      2.   Държава членка или трета държава

      …
      3.   Рубрика от спецификацията на продукта, която подлежи на изменение/изменения

                  ☐

                  Наименование на продукта

                  ☐

                  Описание на продукта

                  ☐

                  Географски район

                  ☐

                  Доказателство за произход

                  ☐

                  Метод на производство

                  ☐

                  Връзка

                  ☐

                  Етикетиране

                  ☐

                  Друго [да се посочи]

            4.   Вид на изменението/измененията

                  ☐

                  Изменение на продуктовата спецификация на регистрирано ЗНП или ЗГУ, което не следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012.

                  ☐

                  Изменение на продуктовата спецификация на регистрирано ЗНП или ЗГУ, за което не е публикуван единен (или равностоен на него) документ, което не следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012.

            5.   Изменение/изменения

      [За всяка рубрика, отбелязана в раздел 3 по-горе, представете изчерпателно описание и специфичните основания за всяко изменение. Първоначалната спецификация на продукта и, където е уместно, първоначалният единен документ трябва да бъдат сравнени подробно с предлаганите изменени версии за всяко изменение. Заявлението за изменение трябва да е достатъчно само по себе си. Предоставената в този раздел информация трябва да е изчерпателна (член 6, параграф 1, първа и втора алинея от Делегиран регламент (ЕС) № 664/2014)].

      ПРИЛОЖЕНИЕ VI
      Заявление за одобрение на изменение, което не е несъществено, в продуктовата спецификация на храни с традиционно специфичен характер
      Заявление за одобрение на изменение в съответствие с член 53, параграф 2, първа алинея от Регламент (ЕС) № 1151/2012
      [Регистрирано наименование] „“
      ЕС №: [за използване само в ЕС]
      1.   Група заявител и законен интерес

      Име на групата
      Адрес
      Телефон: +
      Електронна поща:
      Представете декларация, обосноваваща законния интерес на групата, която предлага изменението.
      2.   Държава членка или трета държава

      …
      3.   Рубрика от спецификацията на продукта, която подлежи на изменение/изменения

                  ☐

                  Наименование на продукта

                  ☐

                  Описание на продукта

                  ☐

                  Метод на производство

                  ☐

                  Друго [да се посочи]

            4.   Вид на изменението/измененията

                  ☐

                  Изменение в продуктовата спецификация на регистрирана ХТСХ, което не следва да се квалифицира като несъществено в съответствие с член 53, параграф 2, четвърта алинея от Регламент (ЕС) № 1151/2012.

            5.   Изменение/изменения

      [За всяка рубрика, отбелязана в раздел 3 по-горе, представете изчерпателно описание и специфичните основания за всяко изменение. Първоначалната спецификация на продукта трябва да бъде подробно сравнена с предлаганата изменена версия за всяко изменение. Заявлението за изменение трябва да е достатъчно само по себе си. Предоставената в този раздел информация трябва да е изчерпателна (член 6, параграф 1, първа и втора алинея от Делегиран регламент (ЕС) № 664/2014).

      ПРИЛОЖЕНИЕ VII
      ЗАЯВЛЕНИЕ ЗА ОДОБРЕНИЕ НА НЕСЪЩЕСТВЕНО ИЗМЕНЕНИЕ
      Заявление за одобрение на несъществено изменение в съответствие с член 53, параграф 2, втора алинея от Регламент (ЕС) № 1151/2012
      [Регистрирано наименование] „…“
      ЕС №: [за използване само в ЕС]

                  [Отбележете избраното с „X“:]

                              ☐

                              ЗНП

                              ☐

                              ЗГУ

                              ☐

                              ХТСХ

            1.   Група заявител и законен интерес

      [Посочете наименование, адрес, телефонен номер и електронна поща на групата, която предлага изменението (за заявления, отнасящи се до ЗНП и ЗГУ от трети държави, посочете също наименованието и адреса на органите или, ако са известни, наименованието и адреса на органите, упражняващи контрол за спазването на изискванията относно продуктовата спецификация). Представете също така декларация, обосноваваща законния интерес на групата заявител.]
      2.   Държава членка или трета държава

      …
      3.   Рубрика от спецификацията на продукта, която подлежи на изменение/изменения

                  ☐

                  Описание на продукта

                  ☐

                  Доказателство за произход

                  ☐

                  Метод на производство

                  ☐

                  Връзка

                  ☐

                  Етикетиране

                  ☐

                  Друго [да се посочи]

            4.   Вид на изменението/измененията

                  ☐

                  Изменение в продуктовата спецификация на регистрирано ЗНП или ЗГУ, което следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012, за което не се изисква изменение на публикувания единен документ

                  ☐

                  Изменение в продуктовата спецификация на регистрирано ЗНП или ЗГУ, което следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012, за което се изисква изменение на публикувания единен документ

                  ☐

                  Изменение в продуктовата спецификация на регистрирано ЗНП или ЗГУ, което следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012, за което не е публикуван единен (или равностоен на него) документ.

                  ☐

                  Изменение в продуктовата спецификация на регистрирана ХТСХ, което следва да се квалифицира като несъществено в съответствие с член 53, параграф 2, четвърта алинея от Регламент (ЕС) № 1151/2012.

            5.   Изменение/изменения

      [За всяка рубрика, отбелязана в раздела по-горе, представете описание и накратко основанията за всяко изменение. Първоначалната спецификация на продукта и, където е уместно, първоначалният единен документ трябва да бъдат сравнени с предлаганите изменени версии за всяко изменение. Представете също така ясни доводи защо в съответствие с член 53, параграф 2, трета и/или четвърта алинея от Регламент (ЕС) № 1151/2012 изменението следва да се квалифицира като несъществено. Това трябва да е пълният комплект на заявлението за несъществено изменение (член 6, параграф 2, втора алинея от Делегиран регламент (ЕС) № 664/2014)].
      6.   Актуализирана спецификация на продукта (само за ЗНП и ЗГУ)

      [Само в случаите, посочени в член 6, параграф 2, пета алинея от Делегиран регламент (ЕС) № 664/2014:

                  а)

                  в случай на заявления, подадени от държавите членки, въведете препратката към публикуваната актуализирана спецификация на продукта;

                  б)

                  в случай на заявления от трети държави, въведете актуализираната спецификация на продукта.]

      ПРИЛОЖЕНИЕ VIII
      СЪОБЩЕНИЕ ЗА ВРЕМЕННО ИЗМЕНЕНИЕ
      Съобщение относно временно изменение в съответствие с член 6, параграф 3, втора алинея от Делегиран регламент (ЕС) № 664/2014.
      [Регистрирано наименование] „“
      ЕС №: [за използване само в ЕС]

                  [Отбележете избраното с „X“:]

                              ☐

                              ЗНП

                              ☐

                              ЗГУ

                              ☐

                              ХТСХ

            1.   Държава членка или трета държава

      …
      2.   Изменение/изменения

      [Посочете рубриката от спецификацията на продукта, засегната от временното изменение. Представете подробно описание и основанията за всяко одобрено временно изменение, включително описание и оценка на последиците от това изменение върху изискванията и критериите, съгласно които бива квалифициран продуктът в рамките на схемата за качество (член 5, параграфи 1 и 2 и член 18, параграфи 1 и 2 от Регламент (ЕС) № 1151/2012 съответно за ЗНП, ЗГУ и ХТСХ). Представете също подробно описание на мерките, обосноваващи временните изменения (санитарни и фитосанитарни мерки, официално признаване на природни бедствия или неблагоприятни климатични условия и др.), и основанията за предприемане на тези мерки. Опишете също връзката между тези мерки и одобреното временно изменение.]

      ПРИЛОЖЕНИЕ IX
      ИСКАНЕ ЗА ЗАЛИЧАВАНЕ
      Искане за заличаване в съответствие с член 54, параграф 1 от Регламент (ЕС) № 1151/2012
      [Регистрирано наименование:] „…“
      ЕС №: [за използване само в ЕС]

                  [Отбележете избраното с „X“:]

                              ☐

                              ЗГУ

                              ☐

                              ЗНП

                              ☐

                              ХТСХ

            1.   Регистрирано наименование, което се предлага за заличаване

      …
      2.   Държава членка или трета държава

      …
      3.   Вид продукт [както е в приложение ХI]

      …
      4.   Физическо лице или орган, които внасят искането за заличаване

      [Посочете наименование, адрес, телефонен номер и електронна поща на физическото или юридическото лице или производителите, посочени в член 54, параграф 1 от Регламент (ЕС) № 1151/2012, които искат заличаването (при искания, отнасящи се до ЗНП и ЗГУ от трети държави, посочете също наименованието и адреса на органите или, ако са известни, наименованието и адреса на органите, упражняващи контрол за спазването на изискванията относно продуктовата спецификация). Представете също така декларация, обосноваваща законния интерес на физическото или юридическото лице, което иска заличаването.]
      …
      5.   Вид заличаване и свързаните с него основания

                  ☐

                  В съответствие с член 54, параграф 1, първа алинея от Регламент (ЕС) № 1151/2012

                  ☐

                  буква а)
                  [Представете подробни основания и, когато е необходимо, доказателства за заличаването на регистрацията на наименованието в съответствие с член 54, параграф 1, първа алинея, буква а) от Регламент (ЕС) № 1151/2012.]

                  ☐

                  буква б)
                  [Представете подробни основания и, когато е необходимо, доказателства за заличаването на регистрацията на наименованието в съответствие с член 54, параграф 1, първа алинея, буква б) от Регламент (ЕС) № 1151/2012.]

                  ☐

                  В съответствие с член 54, параграф 1, втора алинея от Регламент (ЕС) № 1151/2012
                  [Представете подробни основания и, когато е необходимо, доказателства за заличаването на регистрацията на наименованието в съответствие с член 54, параграф 1, втора алинея от Регламент (ЕС) № 1151/2012.]

      ПРИЛОЖЕНИЕ X
      ВЪЗПРОИЗВЕЖДАНЕ НА СИМВОЛИТЕ И ОЗНАЧЕНИЯТА НА СЪЮЗА ЗА ЗНП ЗГУ ХТСХ
      1.   Символи на Съюза в цвят

      Когато се използва цветно изображение, могат да се използват директни цветове (Pantone) или четирицветна технология. Референтните цветове са посочени по-долу.
      Символи на Съюза в pantone:
      Символи на Съюза при четирицветна технология:
      Контраст с цвета на фона
      Когато символите се използват като цветно изображение върху цветен фон, при което не се виждат добре, около символа следва да се постави разграничителен външен кръг, за да се подобри контрастът с цвета на фона:
      2.   Черно-бели символи на Съюза

      Използването на черно-бели символи се допуска само когато черният и белият цвят са единствените цветове мастило, използвани върху опаковката.
      Когато се използват в черно и бяло, символите на Съюза се възпроизвеждат, както следва:
      Черно-бели символи на Съюза в негатив
      Ако фонът на опаковката или етикета е тъмен, символите могат да се използват във формат на негатив, както следва:
      3.   Шрифт

      За текста трябва да се използват главни букви с шрифт Times Roman.
      4.   Намаляване

      Минималният размер на символите на Съюза е 15 mm в диаметър, но може да се намали на 10 mm при малки опаковки или продукти.
      5.   „Защитено наименование за произход“ и съкращението му на езиците на ЕС

      Език на ЕС | Термин | Съкращение |
      BG | защитено наименование за произход | ЗНП |
      ES | denominación de origen protegida | DOP |
      CS | chráněné označení původu | CHOP |
      DA | beskyttet oprindelsesbetegnelse | BOB |
      DE | geschützte Ursprungsbezeichnung | g.U. |
      ET | kaitstud päritolunimetus | KPN |
      EL | προστατευόμενη ονομασία προέλευσης | ΠΟΠ |
      EN | protected designation of origin | PDO |
      FR | appellation d'origine protégée | AOP |
      GA | bunús ainmníochta cosanta | BAC |
      HR | zaštićena oznaka izvornosti | ZOI |
      IT | denominazione d'origine protetta | DOP |
      LV | aizsargāts cilmes vietas nosaukums | ACVN |
      LT | saugoma kilmės vietos nuoroda | SKVN |
      HU | oltalom alatt álló eredetmegjelölés | OEM |
      MT | denominazzjoni protetta ta' oriġini | DPO |
      NL | beschermde oorsprongsbenaming | BOB |
      PL | chroniona nazwa pochodzenia | CHNP |
      PT | denominação de origem protegida | DOP |
      RO | denumire de origine protejată | DOP |
      SK | chránené označenie pôvodu | CHOP |
      SL | zaščitena označba porekla | ZOP |
      FI | suojattu alkuperänimitys | SAN |
      SV | skyddad ursprungsbeteckning | SUB |
      6.   „Защитено географско указание“ и съкращението му на езиците на ЕС

      Език на ЕС | Термин | Съкращение |
      BG | защитено географско указание | ЗГУ |
      ES | indicación geográfica protegida | IGP |
      CS | chráněné zeměpisné označení | CHZO |
      DA | beskyttet geografisk betegnelse | BGB |
      DE | geschützte geografische Angabe | g.g.A. |
      ET | kaitstud geograafiline tähis | KGT |
      EL | προστατευόμενη γεωγραφική ένδειξη | ΠΓΕ |
      EN | protected geographical indication | PGI |
      FR | indication géographique protégée | IGP |
      GA | sonra geografach cosanta | SGC |
      HR | zaštićena oznaka zemljopisnog podrijetla | ZOZP |
      IT | indicazione geografica protetta | IGP |
      LV | aizsargāta ģeogrāfiskās izcelsmes norāde | AĢIN |
      LT | saugoma geografinė nuoroda | SGN |
      HU | oltalom alatt álló földrajzi jelzés | OFJ |
      MT | indikazzjoni ġeografika protetta | IĠP |
      NL | beschermde geografische aanduiding | BGA |
      PL | chronione oznaczenie geograficzne | CHOG |
      PT | indicação geográfica protegida | IGP |
      RO | indicație geografică protejată | IGP |
      SK | chránené zemepisné označenie | CHZO |
      SL | zaščitena geografska označba | ZGO |
      FI | suojattu maantieteellinen merkintä | SMM |
      SV | skyddad geografisk beteckning | SGB |
      7.   „Храна с традиционно специфичен характер“ и съкращението ѝ на езиците на ЕС

      Език на ЕС | Термин | Съкращение |
      BG | храна с традиционно специфичен характер | ХТСХ |
      ES | especialidad tradicional garantizada | ETG |
      CS | zaručená tradiční specialita | ZTS |
      DA | garanteret traditionel specialitet | GTS |
      DE | garantiert traditionelle Spezialität | g.t.S. |
      ET | garanteeritud traditsiooniline toode | GTT |
      EL | εγγυημένο παραδοσιακό ιδιότυπο προϊόν | Ε Π Ι Π |
      EN | traditional speciality guaranteed | TSG |
      FR | spécialité traditionnelle garantie | STG |
      GA | speisialtacht thraidisiúnta ráthaithe | STR |
      HR | zajamčeno tradicionalni specijalitet | ZTS |
      IT | specialità tradizionale garantita | STG |
      LV | garantēta tradicionālā īpatnība | GTI |
      LT | garantuotas tradicinis gaminys | GTG |
      HU | hagyományos különleges termék | HKT |
      MT | speċjalità tradizzjonali garantita | STG |
      NL | gegarandeerde traditionele specialiteit | GTS |
      PL | gwarantowana tradycyjna specjalność | GTS |
      PT | especialidade tradicional garantida | ETG |
      RO | specialitate tradițională garantată | STG |
      SK | zaručená tradičná špecialita | ZTŠ |
      SL | zajamčena tradicionalna posebnost | ZTP |
      FI | aito perinteinen tuote | APT |
      SV | garanterad traditionell specialitet | GTS |

      ПРИЛОЖЕНИЕ XI
      КЛАСИФИКАЦИЯ НА ПРОДУКТИТЕ
      1.   Селскостопански продукти, предназначени за консумация от човека, изброени в приложение I към Договора

                  —

                  Клас 1.1. Прясно месо (и карантия)

                  —

                  Клас 1.2. Месни продукти (варени, осолени, пушени и др.)

                  —

                  Клас 1.3. Сирена

                  —

                  Клас 1.4. Други продукти от животински произход (яйца, мед, различни млечни продукти с изключение на масло, и др.)

                  —

                  Клас 1.5. Масла и мазнини (масло, маргарин, растителни масла и др.)

                  —

                  Клас 1.6. Плодове, зеленчуци и зърнени храни, пресни или преработени

                  —

                  Клас 1.7. Прясна риба, мекотели и ракообразни и производни продукти от тях

                  —

                  Клас 1.8. Други продукти от приложение I към Договора (подправки и др.)

            2.   Селскостопански продукти и храни, посочени в приложение I към Регламент (ЕС) № 1151/2012

      I.   Наименования за произход и географски указания

                  —

                  Клас 2.1. бира,

                  —

                  Клас 2.2. шоколад и негови производни продукти,

                  —

                  Клас 2.3. хляб, хлебни изделия, сладкарски и захарни изделия, бисквити и други печива,

                  —

                  Клас 2.4. напитки на основата на растителни екстракти,

                  —

                  Клас 2.5. макаронени изделия,

                  —

                  Клас 2.6. сол,

                  —

                  Клас 2.7. естествени клейове и смоли,

                  —

                  Клас 2.8. горчица,

                  —

                  Клас 2.9. сено,

                  —

                  Клас 2.10. етерични масла,

                  —

                  Клас 2.11. корк,

                  —

                  Клас 2.12. кохинил,

                  —

                  Клас 2.13. цветя и декоративни растения,

                  —

                  Клас 2.14. памук,

                  —

                  Клас 2.15. вълна,

                  —

                  Клас 2.16. кошничарска ракита,

                  —

                  Клас 2.17. очистен лен,

                  —

                  Клас 2.18. кожа,

                  —

                  Клас 2.19. кожухарска кожа,

                  —

                  Клас 2.20. пера.

            II.   Храни с традиционно специфичен характер

                  —

                  Клас 2.21. готови ястия,

                  —

                  Клас 2.22. бира,

                  —

                  Клас 2.23. шоколад и негови производни продукти,

                  —

                  Клас 2.24. хляб, хлебни изделия, сладкарски и захарни изделия, бисквити и други печива,

                  —

                  Клас 2.25. напитки на основата на растителни екстракти,

                  —

                  Клас 2.26. макаронени изделия,

                  —

                  Клас 2.27. сол.


title: Регламент за изпълнение (ЕС) 2017/703 на Комисията от 5 април 2017 година за вписване на наименование в регистъра на защитените наименования за произход и защитените географски указания [Vitelloni Piemontesi della coscia (ЗГУ)]

text:
               20.4.2017

               BG

               Официален вестник на Европейския съюз

               L 104/3

         РЕГЛАМЕНТ ЗА ИЗПЪЛНЕНИЕ (ЕС) 2017/703 НА КОМИСИЯТА
   от 5 април 2017 година
   за вписване на наименование в регистъра на защитените наименования за произход и защитените географски указания [Vitelloni Piemontesi della coscia (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 50, параграф 2, буква а) от Регламент (ЕС) № 1151/2012 заявлението за регистрация на наименованието „Vitelloni Piemontesi della coscia“, подадено от Италия, бе публикувано в Официален вестник на Европейския съюз
                   (2).

               (2)

               Тъй като Комисията не получи никакви възражения по член 51 от Регламент (ЕС) № 1151/2012, наименованието „Vitelloni Piemontesi della coscia“ следва да бъде регистрирано,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието „Vitelloni Piemontesi della coscia“ (ЗГУ).
   Наименованието по първа алинея се използва за идентифициране на продукт от клас 1.1. Прясно месо (и карантия) от приложение XI към Регламент за изпълнение (ЕС) № 668/2014 на Комисията (3).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 април 2017 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 343, 14.12.2012 г., стр. 1.

      (2)  ОВ C 481, 23.12.2016 г., стр. 21.

      (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


title: Регламент за изпълнение (ЕС) № 1059/2014 на Комисията от 8 октомври 2014 година за изменение на Регламент (ЕО) № 329/2007 на Съвета относно ограничителни мерки срещу Народна демократична република Корея

text:
               9.10.2014

               BG

               Официален вестник на Европейския съюз

               L 293/15

         РЕГЛАМЕНТ ЗА ИЗПЪЛНЕНИЕ (ЕС) № 1059/2014 НА КОМИСИЯТА
   от 8 октомври 2014 година
   за изменение на Регламент (ЕО) № 329/2007 на Съвета относно ограничителни мерки срещу Народна демократична република Корея
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 329/2007 на Съвета от 27 март 2007 г. относно ограничителни мерки срещу Народна демократична република Корея (1), и по-специално член 13, параграф 1, букви г) и д) от него,
   като има предвид, че:

               (1)

               В приложение IV към Регламент (ЕО) № 329/2007 са изброени лицата, образуванията и органите, които въз основа на решенията за определяне, взети от Комитета по санкциите, създаден съгласно Резолюция 1718(2006) на Съвета за сигурност на ООН относно Корейската народнодемократична република (Комитета по санкциите), или от Съвета за сигурност на ООН в съответствие с параграф 8, буква г) от Резолюция 1718(2006) на Съвета за сигурност на ООН, са обхванати от замразяването на средства и икономически ресурси съгласно този регламент.

               (2)

               На 28 юли 2014 г. Комитетът по санкциите одобри добавянето на ново образувание към своя консолидиран списък на лицата и образуванията, за които се прилагат ограничителни мерки. В приложение IV към Регламент (ЕО) № 329/2007 са изброени лицата, образуванията и органите, които са били посочени от Съвета съгласно член 15, параграф 1, буква а) от Решение 2013/183/ОВППС на Съвета относно ограничителни мерки срещу Корейската народнодемократична република (2) в съответствие с решенията за определяне, взети от Комитета по санкциите или от Съвета за сигурност на ООН. Поради това приложение IV следва да бъде съответно изменено.

               (3)

               На 30 юли 2014 г. Комитетът по санкциите актуализира списъка на физическите лица и образуванията, за които се прилагат ограничителни мерки. На 8 октомври 2014 г., въз основа на решение за определяне, взето от Комитета по санкциите, Съветът реши (3) да измени информацията, отнасяща се до редица образувания в списъка на лицата, образуванията и органите, за които следва да се прилага замразяването на финансови средства и икономически ресурси. Поради това приложение IV към регламента следва да бъде съответно изменено.

               (4)

               В приложение V към Регламент (ЕО) № 329/2007 са изброени лицата, образуванията и органите, които не са включени в приложение IV и които са били посочени от Съвета съгласно член 15, параграф 1, буква б) от Решение 2013/183/ОВППС на Съвета. На 9 октомври 2014 г. Съветът реши да заличи едно лице от списъка в приложение V. Поради това приложение V следва да бъде съответно изменено.

               (5)

               За да се гарантира, че мерките, предвидени в настоящия регламент, са ефективни, този регламент трябва да влезе в сила незабавно,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 329/2007 се изменя, както следва:

               (1)

               Приложение IV се изменя в съответствие с приложение I към настоящия регламент.

               (2)

               Приложение V се изменя в съответствие с приложение II към настоящия регламент.

         Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 октомври 2014 година.

            За Комисията,

            от името на председателя,

            Началник на Службата за инструментите в областта на външната политика

      (1)  ОВ L 88, 29.3.2007 г., стр. 1.

      (2)  ОВ L 111, 23.4.2013 г., стр. 52.

      (3)  Решение 2014/700/ОВППС на Съвета от 8 октомври 2014 г. за изменение на Решение 2013/183/ОВППС относно ограничителни мерки срещу Корейската народнодемократична република (вж. страница 34 от настоящия брой на Официален вестник).

      ПРИЛОЖЕНИЕ I
      Приложение IV към Регламент (ЕО) № 329/2007 се изменя, както следва:

                  1.

                  В категория „Б. Юридически лица, образувания и органи“ се добавя следното вписване:

                              „20.

                              Ocean Maritime Management Company, Limited (OMM) (известно също като OMM). Адрес: a) Donghung Dong, Central District, PO Box 120, Пхенян, КНДР; б) Dongheung-dong Changgwang Street, Chung-Ku, PO Box 125, Пхенян, КНДР. Допълнителна информация: a) Номер в Международната морска организация: 1790183; б) Ocean Maritime Management Company, Limited е операторът/управителят на плавателния съд Chong Chon Gang. Дружеството изигра ключова роля в организирането на превоза на скрити товари с оръжия и свързани с тях материали от Куба до КНДР през юли 2013 г. Ocean Maritime Management Company, Limited допринесе за осъществяването на дейности, забранени по силата на резолюциите, по-специално на оръжейното ембарго, наложено с Резолюция 1718 (2006), изменена с Резолюция 1874 (2009), и допринесе да бъдат избегнати мерките, наложени с тези резолюции. Дата на посочване: 30.7.2014 г.“

                  2.

                  В категория „А. Физически лица“ следните вписвания се заменят с актуализиранаи идентификационни данни:

                              а)

                              Вписването „Ri Je-son (известен също като Ri Che-son). Година на раждане: 1938 г. Длъжност: Директор на генералното бюро за атомна енергия (GBAE), главната агенция, която ръководи ядрената програма на Севера Корея. Допълнителна информация: съдейства за няколко проекта в областта на ядрената енергетика, включително управлението от GBAE Центъра за ядрени изследвания Yongbyon и Namchongang Trading Corporation. Дата на посочване: 16.7.2009 г.“ се заменя със следното:
                              „Ri Je-son (известен също като Ri Che-son). Година на раждане: 1938 г. Длъжност: Министър на атомната енергетика от април 2014 г. насам. Бивш директор на Генералното бюро за атомна енергия (GBAE) — главната агенция, която ръководи ядрената програма на Северна Корея. Допълнителна информация: съдейства за няколко проекта в областта на ядрената енергетика, включително управлението от GBAE на Центъра за ядрени изследвания Yongbyon и Namchongang Trading Corporation. Дата на посочване: 16.7.2009 г.“

                              б)

                              Вписването „Chang Myong-Chin (известен също като Jang Myong-Jin). Длъжност: Главен управител на площадката за изстрелване на спътници в Сохе. Година на раждане: a) 1966 г., б) 1965 г. Дата на посочване: 22.1.2013 г.“ се заменя със следното:
                              „Chang Myong-Chin (известен също като Jang Myong-Jin). Длъжност: Главен управител на площадката за изстрелване на спътници в Сохе и ръководител на центъра за изстрелване, от който бяха извършени изстрелванията на 13 април и 12 декември 2012 г. Дата на раждане: a) 19.2.1968 г.; б) 1965 г.; в) 1966 г. Допълнителна информация: Пол: мъжки. Дата на посочване: 22.1.2013 г.“

                              в)

                              Вписването „Ra Ky'ong-Su. Длъжност: служител в банка Tanchon Commercial Bank (TCB). Дата на посочване: 22.1.2013 г.“ се заменя със следното:
                              „Ra Ky'ong-Su (известен също като Ra Kyung-Su). Длъжност: служител в банка Tanchon Commercial Bank (TCB). Дата на раждане: 4.6.1954 г. Паспорт №: 645120196. Допълнителна информация: Пол: мъжки. Дата на посочване: 22.1.2013 г.“

                              г)

                              Вписването „Kim Kwang-il. Длъжност: служител в банка Tanchon Commercial Bank (TCB). Дата на посочване: 22.1.2013 г.“ се заменя със следното:
                              „Kim Kwang-il. Длъжност: служител в банка Tanchon Commercial Bank (TCB). Дата на раждане: 1.9.1969 г. Паспорт №: PS381420397. Допълнителна информация: Пол: мъжки. Дата на посочване: 22.1.2013 г.“

                  3.

                  В категория „Б. Юридически лица, образувания и органи“ следните вписвания се заменят с актуализирани идентификационни данни:

                              а)

                              Вписването „1. Korea Mining Development Trading Corporation (известно също като a) CHANGGWANG SINYONG CORPORATION; б) EXTERNAL TECHNOLOGY GENERAL CORPORATION; в) DPRKN MINING DEVELOPMENT TRADING COOPERATION; г) „KOMID“). Адрес: Central District, Пхенян, КНДР. Допълнителна информация: Основен търговец на оръжия и главен износител на изделия и оборудване, свързани с балистични ракети и конвенционални оръжия. Дата на посочване: 24.4.2009 г.“ се заменя със следното:

                                          „1.

                                          Korea Mining Development Trading Corporation (известно също като a) CHANGGWANG SINYONG CORPORATION; б) EXTERNAL TECHNOLOGY GENERAL CORPORATION; в) DPRKN MINING DEVELOPMENT TRADING COOPERATION; г) „KOMID“). Адрес: Central District, Пхенян, КНДР. Допълнителна информация: Основен търговец на оръжия и главен износител на изделия и оборудване, свързани с балистични ракети и конвенционални оръжия. Дата на посочване: 24.4.2009 г.“

                              б)

                              Вписването „9. Amroggang Development Banking Corporation (известно също като a) AMROGGANG DEVELOPMENT BANK; б) AMNOkKANG DEVELOPMENT BANK). Адрес: Tongan-dong, Pyongyang, DPRK. Дата на посочване: 2.5.2012 г.“ се заменя със следното:

                                          „9.

                                          Amroggang Development Banking Corporation (известно също като a) AMROGGANG Development Bank; б) Amnokkang Development Bank). Адрес: Tongan-dong, Пхенян, КНДР. Допълнителна информация: Дружеството Amroggang, създадено през 2006 г., е свързано с Tanchon Commercial Bank и се управлява от служители на Tanchon. Tanchon участва във финансирането на продажбите на балистични ракети от KOMID, както и в трансакции с балистични ракети от KOMID за Shahid Hemmat Industrial Group (SHIG) в Иран. Tanchon Commercial Bank бе посочена от Комитета през април 2009 г. и е основното финансово образувание на КНДР за продажба на конвенционални оръжия, балистични ракети и изделия, свързани със сглобяването и производството на такива оръжия. KOMID беше посочено от Комитета през април 2009 г. и е основният търговец на оръжие в КНДР и основният износител на изделия и оборудване, свързани с балистични ракети и конвенционални оръжия. В Резолюция 1737 (2006) Съветът за сигурност посочи SHIG като образувание, участващо в програмата за балистични ракети на Иран. Дата на посочване: 2.5.2012 г.“

                              в)

                              Вписването „10. Green Pine Associated Corporation (известно също като a) CHO'NGSONG UNITED TRADING COMPANY; б) CHONGSONG YONHAP; в) CH'O'NGSONG YO'NHAP; г) CHOSUN CHAWO'N KAEBAL T'UJA HOESA; д) JINDALLAE; е) KU'MHAERYONG COMPANY LTD; ж) NATURAL RESOURCES DEVELOPMENT AND INVESTMENT CORPORATION; з) SAEINGP'IL COMPANY). Адрес: a) c/o Reconnaissance General Bureau Headquarters, Hyongjesan-Guyok, Pyongyang, КНДР, б) Nungrado, Pyongyang, КНДР. Дата на посочване: 2.5.2012 г.“ се заменя със следното:

                                          „10.

                                          Green Pine Associated Corporation (известно също като a) CHO'NGSONG UNITED TRADING COMPANY; б) CHONGSONG YONHAP; в) CH'O'NGSONG YO'NHAP; г) CHOSUN CHAWO'N KAEBAL T'UJA HOESA; д) JINDALLAE; е) KU'MHAERYONG COMPANY LTD; ж) NATURAL RESOURCES DEVELOPMENT AND INVESTMENT CORPORATION; з) SAEINGP'IL COMPANY). Адрес: а) c/o Reconnaissance General Bureau Headquarters, Hyongjesan-Guyok, Пхенян, КНДР, б) Nungrado, Пхенян, КНДР. Допълнителна информация: Дружеството Green Pine Associated Corporation („Green Pine“) е поело голяма част от дейностите на Korea Mining Development Trading Corporation (KOMID). KOMID беше посочено от Комитета през април 2009 г. и е основният търговец на оръжие в КНДР и основният износител на изделия и оборудване, свързани с балистични ракети и конвенционални оръжия. Освен това Green Pine отговаря за приблизително половината от износа от КНДР на оръжия и свързани с тях материали. Green Pine е набелязано за налагане на санкции заради износа на оръжия и свързани с тях материали от КНДР. Green Pine е специализирано в производството на военноморски плавателни съдове и въоръжения като подводници, военни катери и ракетни системи и е изнасяло торпеда и предоставяло техническа помощ на ирански дружества, свързани с отбраната. Дата на посочване: 2.5.2012 г.“

                              г)

                              Вписването „11. Korea Heungjin Trading Company (известно също като a) HUNJIN TRADING CO.; б) KOREA HENJIN TRADING CO.; в) KOREA HENGJIN TRADING COMPANY). Адрес: Pyongyang, КНДР. Дата на посочване: 2.5.2012 г.“ се заменя със следното:

                                          „11.

                                          Korea Heungjin Trading Company (известно също като a) HUNJIN TRADING CO.; б) KOREA HENJIN TRADING CO.; в) KOREA HENGJIN TRADING COMPANY). Адрес: Пхенян, КНДР Допълнителна информация: Korea Heungjin Trading Company е дружество, използвано от KOMID за търговски цели. Предполага се, че е участвало в доставки на свързани с ракети изделия за Shahid Hemmat Industrial Group (SHIG) в Иран. Heungjin се свързва с KOMID, и по-специално с отдела за доставки на KOMID. Heungjin е използвано за снабдяване с авангарден цифров контролен уред с приложение в ракетното проектиране. KOMID беше посочено от Комитета през април 2009 г. и е основният търговец на оръжие в КНДР и основният износител на изделия и оборудване, свързани с балистични ракети и конвенционални оръжия. В Резолюция 1737 (2006) Съветът за сигурност посочи SHIG като образувание, участващо в програмата за балистични ракети на Иран. Дата на посочване: 2.5.2012 г.“

                              д)

                              Вписването „12. Korean Committee for Space Technology (Корейски комитет за космически технологии) (известен също като a) DPRK Committee for Space Technology (Комитет за космически технологии на КНДР); б) Department of Space Technology of the DPRK (Департамент за космически технологии на КНДР); в) Committee for Space Technology (Комитет за космически технологии); г) KCST (КККТ)). Адрес: Пхенян, КНДР. Дата на посочване: 22.1.2013 г.“ се заменя със следното:

                                          „12.

                                          Korean Committee for Space Technology (Корейски комитет за космически технологии) (известен също като a) DPRK Committee for Space Technology (Комитет за космически технологии на КНДР); б) Department of Space Technology of the DPRK (Департамент за космически технологии на КНДР); в) Committee for Space Technology (Комитет за космически технологии); г) KCST (КККТ)). Адрес: Пхенян, КНДР. Допълнителна информация: Корейският комитет за космически технологии (КККТ) организира изстрелванията от КНДР на 13 април и 12 декември 2012 г. чрез центъра за сателитен контрол и стартовата площадка в Сохе. Дата на посочване: 22.1.2013 г.“

                              е)

                              Вписването „13. Bank of East Land (известна също като a) Dongbang BANK; б) TONGBANG U'NHAENG; в) TONGBANG BANK). Адрес: P.O. Box 32, BEL Building, Jonseung-Dung, Moranbong District, Pyongyang, DPRK. Дата на посочване: 22.1.2013 г.“ се заменя със следното:

                                          „13.

                                          Bank of East Land (известна също като a) Dongbang BANK; б) TONGBANG U'NHAENG; в) TONGBANG BANK). Адрес: P.O. Box 32, BEL Building, Jonseung-Dung, Moranbong District, Пхенян, КНДР. Допълнителна информация: Финансовата институция на КНДР Bank of East Land спомага за извършването на свързани с оръжие трансакции на производителя и износителя на оръжие Green Pine Associated Corporation (Green Pine) и подпомага други негови дейности. Bank of East Land работи активно с Green Pine за трансфера на средства по такъв начин, че да се избегнат санкции. През 2007 г. и 2008 г. Bank of East Land е способствала за трансакции с участието на Green Pine и ирански финансови институции, включително Bank Melli и Bank Sepah. Съветът за сигурност посочи Bank Sepah в Резолюция 1747 (2007) заради предоставяне на подкрепа за иранската програма за балистични ракети. Green Pine беше посочено от Комитета през април 2012 г. Дата на посочване: 22.1.2013 г.“

                              ж)

                              Вписването „14. Korea Kumryong Trading Corporation. Дата на посочване: 22.1.2013 г.“ се заменя със следното:

                                          „14.

                                          Korea Kumryong Trading Corporation. Допълнителна информация: Използвано като друго наименование за Korea Mining Development Trading Corporation (KOMID) за извършването на дейности по снабдяване. KOMID беше посочено от Комитета през април 2009 г. и е основният търговец на оръжие в КНДР и основният износител на изделия и оборудване, свързани с балистични ракети и конвенционални оръжия. Дата на посочване: 22.1.2013 г.“

                              з)

                              Вписването „15. Tosong Technology Trading Corporation. Адрес: Пхенян, КНДР.. Дата на посочване: 22.1.2013 г.“ се заменя със следното:

                                          „15.

                                          Tosong Technology Trading Corporation. Адрес: Пхенян, КНДР. Допълнителна информация: Korea Mining Development Corporation (KOMID) е дружеството майка на Tosong Technology Trading Corporation. KOMID беше посочено от Комитета през април 2009 г. и е основният търговец на оръжие в КНДР и основният износител на изделия и оборудване, свързани с балистични ракети и конвенционални оръжия. Дата на посочване: 22.1.2013 г.“

                              и)

                              Вписването „16. Korea Ryonha Machinery Joint Venture Corporation (известно също като a) Chosun Yunha Machinery Joint Operation Company; б) Korea Ryenha Machinery J/V Corporation; в) Ryonha Machinery Joint Venture Corporation; г) Ryonha Machinery Corporation; д) Ryonha Machinery; е) Ryonha Machine Tool; ж) Ryonha Machine Tool Corporation; з) Ryonha Machinery Corp; и) Ryonhwa Machinery Joint Venture Corporation; й) Ryonhwa Machinery JV; к) Huichon Ryonha Machinery General Plant; л) Unsan; м) Unsan Solid Tools; и н) Millim Technology Company). Адрес: а) Tongan-dong, Central District, Pyongyang, DPRK; б) Mangungdae-gu, Pyongyang, DPRK; в) Mangyongdae District, Pyongyang, DPRK. Допълнителна информация: Електронен адрес: а) ryonha@silibank.com; sjc-117@hotmail.com; и б) millim@silibank.com. Телефони: а) 850-2-18111; б) 850-2-18111-8642; и в) 850-2-18111-381-8642. Факс: 850-2-381-4410. Дата на посочване: 22.01.2013 г.“ се заменя със следното:

                                          „16.

                                          Korea Ryonha Machinery Joint Venture Corporation (известно също като a) Chosun Yunha Machinery Joint Operation Company; б) Korea Ryenha Machinery J/V Corporation; в) Ryonha Machinery Joint Venture Corporation; г) Ryonha Machinery Corporation; д) Ryonha Machinery; е) Ryonha Machine Tool; ж) Ryonha Machine Tool Corporation; з) Ryonha Machinery Corp; и) Ryonhwa Machinery Joint Venture Corporation; й) Ryonhwa Machinery JV; к) Huichon Ryonha Machinery General Plant; л) Unsan; м) Unsan Solid Tools; и н) Millim Technology Company). Адрес: a) Tongan-dong, Central District, Пхенян, КНДР; б) Mangungdae-gu, Пхенян, КНДР; в) Mangyongdae District, Пхенян, КНДР. Допълнителна информация: Адреси на електронна поща: а) ryonha@silibank.com; б) sjc-117@hotmail.com; в) millim@silibank.com. Телефонни номера: а) 850-2-18111; б) 850-2-18111-8642; в) 850-2-18111-381-8642. Факс: 850-2-381-4410. Korea Ryonbong General Corporation е дружеството майка на Korea Ryonha Machinery Joint Venture Corporation. Korea Ryonbong General Corporation беше посочено от Комитета през април 2009 г. и е конгломерат в отбранителната промишленост, специализиран в покупки в полза на предприятия от отбранителната промишленост на КНДР и в оказване на подкрепа за осъществяваните от държавата продажби, свързани с военния сектор. Дата на посочване: 22.1.2013 г.“

                              й)

                              Вписването „17. Leader (Хонк Конг) International (известно също като Leader International Trading Limited). Адрес: Room 1610 Nan Fung Tower, 173 Des Voeux Road, Хонг Конг. Дата на посочване: 22.1.2013 г.“ се заменя със следното:

                                          „17.

                                          Leader (Hong Kong) International (известно също като а) Leader International Trading Limited; б) Leader (Hong Kong) International Trading Limited). Адрес: LM-873, RM B, 14/F, Wah Hen Commercial Centre, 383 Hennessy Road, Wanchai, Хонконг, Китай. Допълнителна информация: а) регистрационен номер на дружеството в Хонконг 1177053; б) Спомага за изпращането на стоки от името на Korea Mining Development Trading Corporation (KOMID). KOMID беше посочено от Комитета през април 2009 г. и е основният търговец на оръжие в КНДР и основният износител на изделия и оборудване, свързани с балистични ракети и конвенционални оръжия. Дата на посочване: 22.1.2013 г.“

                              к)

                              Вписването „18. Second Academy of Natural Sciences (известна също като a) 2nd Academy of Natural Sciences; б) Che 2 Chayon Kwahakwon; в) Academy of Natural Sciences; г) Chayon Kwahak-Won; National Defense Academy; д) Kukpang Kwahak-Won; е) Second Academy of Natural Sciences Research Institute; ж) Sansri). Address: Pyongyang, КНДР. Дата на посочване: 7.3.2013 г.“ се заменя със следното:

                                          „18.

                                          Second Academy of Natural Sciences (Втора академия за естествени науки) (известна също като а) 2-ра Академия за естествени науки; б) Che 2 Chayon Kwahakwon; в) Академия за естествени науки; г) Chayon Kwahak-Won; д) Национална академия по отбрана; е) Kukpang Kwahak-Won; ж) Изследователски институт към Втората академия за естествени науки; з) Sansri). Адрес: Пхенян, КНДР. Допълнителна информация: Втората академия за естествени науки е организация на национално равнище, която отговаря за научните изследвания и разработването на авангардни оръжейни системи в КНДР, включително ракети и вероятно ядрено оръжие. Тя използва редица подчинени организации, в това число Tangun Trading Corporation, за да се сдобие с технологии, оборудване и информация от други държави, които се използват за ракетната програма и вероятно за програмата за ядрено оръжие на КНДР. Tangun Trading Corporation бе посочено от Комитета през юли 2009 г. и отговаря главно за доставката на суровини и технологии за програмите на КНДР за изследователска и развойна дейност в областта на отбраната, включително, но не само, програми и доставки, свързани с оръжия за масово унищожение и системи носители, в това число доставката на материали, които подлежат на контрол или са забранени съгласно съответните многостранни режими за контрол. Дата на посочване: 7.3.2013 г.“

                              л)

                              Вписването „19. Korea Complex Equipment Import Corporation. Допълнителна информация: Korea Ryonbong General Corporation е дружеството-майка Korea Complex Equipment Import Corporation. Местоположение: Rakwon-dong, Pothonggang District, Pyongyang, КНДР. Дата на посочване: 7.3.2013 г.“ се заменя със следното:

                                          „19.

                                          Korea Complex Equipment Import Corporation. Адрес: Rakwon-dong, Pothonggang District, Пхенян, КНДР. Допълнителна информация: Korea Ryonbong General Corporation е дружеството майка на Korea Complex Equipment Import Corporation и е конгломерат в отбранителната промишленост, специализиран в покупки в полза на предприятията от отбранителната промишленост на КНДР и в подкрепа на държавните продажби, свързани с военния сектор. Дата на посочване: 7.3.2013 г.“

      ПРИЛОЖЕНИЕ II
      Приложение V към Регламент (ЕО) № 329/2007 се изменя, както следва:
      В категория „А. Физически лица по член 6, параграф 2, буква а)“ се заличава следното вписване:

                     Име (и евентуални псевдоними)

                     Идентификационни данни

                     Основания

                     „1.

                     JON Pyong-ho

                     Година на раждане: 1926 г.

                     Секретар на Централния комитет на Корейската трудова партия, началник на отдела по промишлеността за военни доставки към Централния комитет, отговаря за втория икономически комитет към Централния комитет, член на Националната комисия по отбрана.“


title: Регламент за изпълнение (ЕС) № 1006/2013 на Комисията от 18 октомври 2013 година за разрешаване на L-цистин като фуражна добавка за всички животински видове  текст от значение за ЕИП

text:
               19.10.2013

               BG

               Официален вестник на Европейския съюз

               L 279/59

         РЕГЛАМЕНТ ЗА ИЗПЪЛНЕНИЕ (ЕС) № 1006/2013 НА КОМИСИЯТА
   от 18 октомври 2013 година
   за разрешаване на L-цистин като фуражна добавка за всички животински видове
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
   като има предвид, че:

               (1)

               В Регламент (ЕО) № 1831/2003 се предвижда разрешителният режим за добавките за използване при храненето на животните, както и основанията и процедурите за предоставяне на разрешително.

               (2)

               В съответствие с член 7 от Регламент (ЕО) № 1831/2003 бе подадено заявление за получаване на разрешително за L-цистин като фуражна добавка във функционалната група „аминокиселини, техните соли и аналози“. Това заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.

               (3)

               Заявлението се отнася до разрешаването на L-цистин като фуражна добавка за всички животински видове, която да бъде класифицирана в категорията „хранителни добавки“.

               (4)

               В становището си от 13 март 2013 г. (2) Европейският орган за безопасност на храните („Органът“) заключи, че при предложените условия на употреба L-цистин не се отразява неблагоприятно върху здравето на животните, човешкото здраве или околната среда и че той може да се счита за ефикасен с оглед удовлетворяване на потребностите от сяросъдържащи аминокиселини при всички животински видове. Органът не счита, че са необходими специални изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

               (5)

               Оценката на посоченото вещество показва, че са изпълнени условията за получаване на разрешително, посочени в член 5 от Регламент (ЕО) № 1831/2003. Поради това употребата на посоченото вещество следва да бъде разрешена съгласно указаното в приложението към настоящия регламент.

               (6)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Разрешава се употребата на посоченото в приложението вещество, което спада към категорията „хранителни добавки“ и към функционалната група „аминокиселини, техните соли и аналози“, като добавка при храненето на животните при спазване на определените в същото приложение условия.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 октомври 2013 година.

            За Комисията

            Председател

         José Manuel BARROSO

      (1)  ОВ L 268, 18.10.2003 г., стр. 29.

      (2)  EFSA Journal (Бюлетин на ЕОБХ), 2013 г.; 11(4):3173.

      ПРИЛОЖЕНИЕ

                  Идентификационен номер на добавката

                  Наименование на притежателя на разрешителното

                  Добавка

                  Състав, химична формула, описание, метод за анализ

                  Вид или категория на животните

                  Максимална възраст

                  Минимално съдържание

                  Максимално съдържание

                  Други разпоредби

                  Срок на валидност на разрешителното

                  mg/kg пълноценен фураж със съдържание на влага 12 %

                     Категория: „хранителни добавки“. Функционална група: „аминокиселини, техните соли и аналози“

                  3c391

                  —

                  L-цистин

                                 Състав на добавката

                              Кристално прахообразно вещество, получено чрез хидролиза от естествен кератин от птичи пера, с минимално съдържание на L-цистин от 98,5 %

                                 Характеристика на активното вещество

                              Наименование по IUPAC: (2R)-2-амино-3-[(2R)-2-амино-3-хидрокси-3-оксопропил] дисулфанил пропанова киселина
                              CAS номер: 56-89-3
                              Химична формула: C6H12N2O4S2

                                 Методи за анализ
                                  (1)

                              За определянето на L-цистин във фуражната добавка:
                              титриметрия, Европейска фармакопея (Ph. Eur. 6.0, метод 01/2008-0998).
                              За определянето на L-цистин в премикси, комбинирани фуражи и фуражни суровини:
                              йонообменна хроматография със следколонна дериватизация и фотометрично детектиране: Регламент (ЕО) № 152/2009 на Комисията (2) (приложение III, Е).

                  Всички животински видове

                  —

                  —

                  —

                              1.

                              Мерки за безопасност на потребителите: по време на работа да се използват средства за дихателна защита, предпазни очила и ръкавици.

                              2.

                              В упътването за употреба на добавката и премиксите да се посочи:

                                          —

                                          Устойчивост при преработка и условия за съхранение.

                                          —

                                          Добавянето на L-цистин зависи от потребностите на целевите животни от сяросъдържащи аминокиселини и нивото на други сяросъдържащи аминокиселини в дажбата.

                  8 ноември 2023 г.

         (1)  Подробна информация за методите за анализ може да бъде намерена на следния адрес на референтната лаборатория: http://irmm.jrc.ec.europa.eu/EURLs/EURL_feed_additives/authorisation/evaluation_reports/Pages/index.aspx.

         (2)  ОВ L 54, 26.2.2009 г., стр. 1.


title: Регламент за изпълнение (ЕС) № 910/2013 на Комисията от 16 септември 2013 година за вписване на название в регистъра на защитените наименования за произход и защитените географски указания [Trote del Trentino (ЗГУ)]

text:
               24.9.2013

               BG

               Официален вестник на Европейския съюз

               L 252/1

         РЕГЛАМЕНТ ЗА ИЗПЪЛНЕНИЕ (ЕС) № 910/2013 НА КОМИСИЯТА
   от 16 септември 2013 година
   за вписване на название в регистъра на защитените наименования за произход и защитените географски указания [Trote del Trentino (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               Регламент (ЕС) № 1151/2012 отмени и замени Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (2).

               (2)

               В съответствие с член 6, параграф 2 от Регламент (ЕО) № 510/2006 заявлението за регистрация на названието „Trote del Trentino“, подадена от Италия, бе публикувана в Официален вестник на Европейския съюз
                   (3).

               (3)

               Тъй като Комисията не получи никакви възражения съгласно член 7 от Регламент (ЕО) № 510/2006, названието „Trote del Trentino“ следва да бъде регистрирано,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се названието, посочено в приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 септември 2013 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 343, 14.12.2012 г., стр. 1.

      (2)  ОВ L 93, 31.3.2006 г., стр. 12.

      (3)  ОВ С 294, 29.9.2012 г., стр. 19.

      ПРИЛОЖЕНИЕ
      Предназначени за консумация от човека земеделски продукти, посочени в приложение I към Договора:

         Клас 1.7.   Прясна риба, мекотели и ракообразни и продукти от тях

      ИТАЛИЯ
      Trote del Trentino (ЗГУ)